Der blev torsdag aften indgået et bredt forlig om næste års budget i Frederikshavn Kommune. Dermed er skolelukninger en realitet.

Torsdag aften blev partierne i Frederikshavn Kommunes byråd enige om næste års budget. Enhedslisten er det eneste parti, der ikke er med i forliget, som sikrer økonomisk genopretning i den trængte kommune. - Det brede forlig er et tegn på, at partierne tager opgaven seriøst. Vi har haft nogle gode forhandlinger, siger borgmester Birgit Hansen (Soc.dem.) til Kanal Frederikshavn. Budgetforliget betyder, at den omdiskuterede skolestruktur i Frederikshavn Kommune står ved magt. Dermed lukker Elling Skole og Jerup Skole, mens overbygningen ryger på Gærum Skole og Stensnæsskolen i Voersaa. I næste års budget har Frederikshavn Kommune et overskud på mindst 150 millioner kroner på den ordinære drift.